उन्होंने कहा है कि मंगल पांडेय के रूप में 1857 की क्रांति का प्रथम चिंगारी पैदा करने वाला, बलिया 1942 की क्रांति में चित्तू पांडेय के नेतृत्व में भारत की आजादी से पहले ही आजाद हो गया था। यही नहीं हजारी प्रसाद द्विवेदी जैसा मूर्धन्य हिंदी साहित्यकार एवं चंद्रशेखर के रूप में प्रधानमंत्री से बलिया की एक राष्ट्रीय पहचान है। लेकिन बलिया का दुर्भाग्य यह है कि यह देश एवं प्रदेश के विकास में अत्यंत पिछड़ा हुआ है। कहा कि यहां बिजली, पानी, सड़क जैसी बुनियादी सुविधाओं का अभाव है। जिसके चलते जिले में उद्योगों की संख्या शून्य है। कहा है कि पहले से स्थापित दो ईकाइयां, सहकारी चीनी मिल्स व सूती मिल्स दोनों काफी समय से बंद चल रही हैं। चिकित्सा व स्वास्थ्य सुविधाओं का तो और बुरा हाल है। जिसके चलते गंभीर रोगों के इलाज के लिए मरीजों को दिल्ली एम्स व लखनऊ स्थित पीजीआई जाना पड़ता है। विज्ञप्ति में कहा गया है कि यही स्थित पूरे पूर्वांचल व उत्तर प्रदेश से सटे बिहार की है। इसलिए हर दृष्टि से इस क्षेत्र में एम्स की आवश्यकता है। उन्होंने केंद्र व राज्य सरकार से जिले में एम्स की स्थापना की मांग की है। एम्स की स्थापना से बलिया की पहचान राष्ट्रीय स्तर पर कायम तो होगी ही। साथ ही यूपी व बिहार के अधिकांश पिछड़ा हिस्से को उचित चिकित्सा सुविधा मुहैया हो जाएगी।